P R E D L O G

Na osnovu člana 8. stav 1. Zakona o Narodnoj skupštini („Službeni glasnik“, broj 9/10) i člana 238. stav 5. Poslovnika Narodne skupštine (Prečišćeni tekst - „Službeni glasnik RS“, broj 20/12),

Narodna skupština, na \_\_\_ sednici održanoj \_\_\_\_ 2014. godine, donela je

Z A K Lj U Č A K

povodom razmatranja Redovnog godišnjeg izveštaja Zaštitnika građana za 2013. godinu – u delu koji se odnosi na prava deteta

1. Narodna skupština ocenjuje da je Zaštitnik građana u svom Godišnjem izveštaju za 2013. godinu celovito predstavio aktivnosti Zaštitnika građana u izvršavanju zakonskih ovlašćenja koja ima u zaštiti prava deteta, kao i kontroli rada državnih organa nadležnih za zaštitu prava deteta u svim oblastima.

2. Na osnovu rezultata rada i postupanja Zaštitnika građana predstavljenih u Godišnjem izveštaju Zaštitnika građana za 2013. godinu, Narodna skupština ocenjuje da su učinjeni napori na unapređenju prava deteta, posebno u pogledu njihove zdravstvene zaštite i zaštite od seksualnog zlostavljanja i seksualnog iskorišćavanja i položaja dece koja su lišena roditeljske brige.

Narodna skupština ocenjuje da nisu u dovoljnoj meri zaštićena prava dece sa smetnjama u razvoju i invaliditetom i teško bolesne dece, čija stanja zahtevaju stalnu roditeljsku/porodičnu brigu, negu i pomoć; dece uključene u život i/ili rad na ulici; dece žrtava seksualnog iskorišćavanja i seksualnog zlostavljanja. Narodna skupština konstatuje i potrebu da se unapredi sistem dodatne podrške u obrazovanju dece koja imaju potrebu za takvom podrškom, kao i za sveobuhvatnijom zdravstvenom zaštitom dece obolele od teških i/ili retkih bolesti.

Narodna skupština ocenjuje da je potrebno da se potvrdi Fakultativni protokol uz Konvenciju o pravima deteta o proceduri podnošenja pritužbi Komitetu za prava deteta, koji je Srbija potpisala još februara 2012. godine.

Narodna skupština ocenjuje da izveštavanje o deci i učešće dece u medijima zahteva značajne promene u cilju zaštite privatnosti dece, zaštite deteta od dodatne traumatizacije i zaštite od mogućih štetnih efekata koje deci neprimereni sadržaji u sredstvima javnog informisanja mogu izazvati.

Narodna skupština ocenjuje da je potrebno da se uspostavi mehanizam istraživanja slučajeva „nestalih beba“, imajući u vidu presudu Evropskog suda za ljudska prava u slučaju Zorica Jovanović protiv Srbije i Posebnog izveštaja Zaštitniak građana o slučajevima tzv „nestalih beba“ iz 2010. godine.

3. Narodna skupština će, u vršenju zakonodavne i kontrolne funkcije, doprinositi ostvarivanju i zaštiti prava deteta u svim oblastima.

Narodna skupština će radi postupanja po predlozima za poboljšanje položaja dece koje je dao Zaštitnik građana preduzeti mere u cilju: što efikasnijeg potpunog usklađivanja Krivičnog zakonika i Zakona o maloletnim učiniocima krivičnih dela i krivičnopravnoj zaštiti maloletnih lica sa Konvencijom SE o zaštiti dece od seksualnog iskorišćavanja i seksualnog zlostavljanja i Konvencijom SE o prevenciji i borbi protiv nasilja u porodici; ratifikacije Fakultativnog protokola uz Konvenciju o pravima deteta o proceduri podnošenja pritužbi Komitetu za prava deteta, koji je Srbija potpisala februara 2012. godine; uvođenja zakonske zabrane fizičkog kažnjavanja dece; izmena i dopuna odgovarajućih zakona kako bi se obezbedila pomoć i podrška roditeljima i porodicama koje se neposredno brinu o svojoj deci sa smetnjama u razvoju, invaliditetom, odnosno teže oboleloj deci, kojoj je zbog prirode smetnji ili bolesti potrebna stalna nega; aktivno učestvovati u uspostavljanju mehanizma istraživanja slučajeva „nestalih beba“ imajući u vidu presudu Evropskog suda za ljudska prava i Posebni izveštaj Zaštitnika građana; praćenja - kroz kontrolna ovlašćenja Narodne skupštine - ostvarivanja i zaštite prava, interesa i dobrobiti deteta u sredstvima javnog informisanja, kao i unapređenja sistema dodatne podrške u obrazovanju dece i zdravstvene zaštite dece obolele od teških i/ili retkih bolesti.

4. Narodna skupština podržava predloge Zaštitnika građana koji se odnose na potrebu sveobuhvatne i efikasne zaštite dece od svakog oblika nasilja, zlostavljanja i zanemarivanja; podizanja svesti javnosti o štetnosti fizičkog kažnjavanja deteta i o alternativnim metodama vaspiatnja i disciplinovanja dece; obezbeđivanja stručne pomoći i podrške roditeljima u vršenju roditeljskih dužnosti.

5.Narodna skupština konstatuje da je dužnost državnih organa i nosilaca javnih ovlašćenja da, u skladu sa svojim nadležnostima, poštuju preporuke Zaštitnika građana i doprinose ostvarivanju i unapređenju prava deteta. Posebnu pažnju treba obratiti na dvostruko i višestruko ugroženu decu.

6. Narodna skupština poziva Vladu i druge državne organe da unaprede saradnju sa Zaštitnikom građana u postupku pripreme nacrta zakona i drugih propisa koji se tiču ostavrivanja i zaštite prava deteta.

7. Zadužuje se Vlada da redovno Narodnoj skupštini dostavlja podatke o broju preporuka koje je Zaštitnik građana u oblasti prava deteta uputio organima državne uprave i imaocima javnih ovlašćenja na nivou Republike, broju izvršenih i broju neizvršenih preporuka kao i razlozima za nepostupanje po preporukama Zaštitnik građana.

8. Ovaj zaključak objaviće se u „Službenom glasniku RS“.

RS Broj:

U Beogradu, \_\_\_ 2014. godine

NARODNA SKUPŠTINA

PREDSEDNIK

Maja Gojković

O B R A Z L O Ž E Nj E

Pravni osnov za donošenje zaključka sadržan je u članu 8. Zakona o Narodnoj skupštini („Službeni glasnik“, broj 9/10) i članu 238. stav 5. Poslovnika Narodne skupštine (Prečišćeni tekst - „Službeni glasnik RS“, broj 20/12).

Na osnovu člana 33. Zakona o zaštitniku građana („Službeni glasnik RS“, br. 79/05 i 54/07) Zaštitnik građana podnosi Narodnoj skupštini godišnji izveštaj u kome se navode podaci o aktivnostima u prethodnoj godini, podaci o uočenim nedostacima u radu organa uprave, kao i predlozi za poboljšanje položaja građana u odnosu na organe uprave.

Saglasno navedenoj odredbi Zakona, Zaštitnik građana podneo je Godišnji izveštaj za 2013. godinu.

Članom 238. stav 4. Poslovnika Narodne skupštine (Prečišćeni tekst) predviđeno je da Narodna skupština razmatra izveštaj nezavisnog državnog organa i izveštaj nadležnog odbora, s predlogom zaključka, odnosno preporuke.

Odbor za prava deteta je razmotrio Godišnji izveštaj Zaštitnika građana, u delu koji se odnosi na prava deteta, na Drugoj sednici održanoj 4. juna 2014. godine i u skladu sa članom 238. stav 2. Poslovnika Narodne skupštine (Prečišćeni tekst) podneo Narodnoj skupštini izveštaj, kao i Predlog zaključka.

Na osnovu člana 8. stav 3. Zakona o Narodnoj skupštini, zaključci Narodne skupštine objavljuju se u „Službenom glasniku RS“.

Odbor predlaže da se Predlog zaključka, u skladu sa čl. 167. i 193. Poslovnika Narodne skupštine, razmatra po hitnom postupku, imajući u vidu da je članom 239. Poslovnika Narodne skupštine utvrđeno da Narodna skupština razmatra izveštaje nezavisnih državnih organa i predlog zaključka, odnosno preporuke nadležnog odbora na prvoj narednoj sednici.